Færre unge står uden job og uddannelse end tidligere - der er dog stor forskel på kommunerne.

Aalborg og Brønderslev Kommune ligger i toppen. Her er andelen af unge, der hverken har job eller uddannelse, lavere, end man kunne forvente ud fra sammensætningen af borgere i kommunen - så lav, at kommunerne placerer sig i den øverste femtedel af landets kommuner. Det viser nye tal fra Indenrigs- og Sundhedsministeriets Benchmarkingenhed. Ser man derimod på den nederste femtedel af kommunerne, så finder man hele fire nordjyske kommuner blandt bundskraberne. Det er Thisted, Jammerbugt, Morsø og Læsø Kommune, der har flere unge uden job og uddannelse, end sammensætningen af borgere berettiger. Lavere end i 2018 Ser man på landet samlet, ser det dog godt ud i forhold til de unges beskæftigelse. For andelen af unge uden uddannelse og job er siden 2018 blevet lavere. Samlet er det i landet 6,3 procent af de unge, der står uden job og uddannelse. Det billede gør sig også gældende i langt de fleste kommuner. Hele 79 kommuner har en lavere andel uden for job og uddannelse end i 2018. De nye tal viser også, at 37 procent af de unge uden job og uddannelse tidligere har været i gang med en ungdomsuddannelse, men er siden hen droppet ud.